བླ་མ་རྒྱང་འབོད་མོས་གུས་དད་པའི་གསོས་སྦྱིན་ཡོད། བླ་མ་མཁྱེན། བླ་མ་མཁྱེན། བླ་མ་མཁྱེན། དུས་གསུམ་སངས་རྒྱས་ཀྱི་ངོ་བོ། །ལུང་རྟོགས་དམ་ཆོས་ཀྱི་འབྱུང་གནས། །འཕགས་ཚོགས་དགེ་འདུན་གྱི་མངའ་བདག །རྩ་བའི་བླ་མ་མཁྱེན་ནོ། །བྱིན་རླབས་ཐུགས་རྗེའི་བདག་ཉིད། །དངོས་གྲུབ་རྣམ་གཉིས་ཀྱི་འབྱུང་གནས། །ཕྲིན་ལས་ཅི་འདོད་ཀུན་སྩོལ་མཛད། །རྩ་བའི་བླ་མ་ཁྱེད་མཁྱེན་ནོ། །བླ་མ་འོད་དཔག་མེད་མཁྱེན་ནོ། །སྤྲོས་བྲལ་ཆོས་སྐུའི་ཞིང་ནས་གཟིགས་ཤིག །ནང་གསལ་འཕོ་ཆེན་གཞོན་ནུ་བུམ་སྐུར། །ད་ལྟ་ཉིད་དུ་གྲོལ་བར་མཛོད་ཅིག །འཕགས་མཆོག་སྤྱན་རས་གཟིགས་དབང་མཁྱེན་ནོ། །ལྔ་ལྡན་ལོངས་སྐུའི་ཞིང་ནས་གཟིགས་ཤིག །རང་བྱུང་སེམས་ཉིད་འོད་གསལ་སྙིང་པོ། །ད་ལྟ་ཉིད་དུ་རྟོགས་པར་མཛོད་ཅིག །སྤྲུལ་སྐུ་པདྨ་འབྱུང་གནས་མཁྱེན་ནོ། །རྔ་ཡབ་པདྨ་འོད་ནས་གཟིགས་ཤིག །རང་གསལ་ཡེ་ཤེས་སྒྲོན་མེའི་སྣང་བ། །ད་ལྟ་ཉིད་དུ་མཐོང་བར་མཛོད་ཅིག །མཁའ་འགྲོ་ཡེ་ཤེས་མཚོ་རྒྱལ་མཁྱེན་ནོ། །མཁའ་སྤྱོད་དག་པའི་ཞིང་ནས་གཟིགས་ཤིག །རིག་འཛིན་མཁའ་འགྲོ་འདུས་པའྀ་ཚོགས་གྲལ། །ད་ལྟ་ཉིད་དུ་ཕྱིན་པར་མཛོད་ཅིག །ཀུན་མཁྱེན་ཀློང་ཆེན་རབ་འབྱམས་མཁྱེན་ནོ། །ཀ་དག་གདོད་མའི་དབྱིངས་

ནས་གཟིགས་ཤིག །འཁོར་འདས་གཞི་གྲོལ་སེམས་ཉིད་ཆོས་སྐུར། །ད་ལྟ་ཉིད་དུ་རྟོགས་པར་མཛོད་ཅིག །རིག་འཛིན་མི་འགྱུར་རྡོ་རྗེ་མཁྱེན་ནོ། །མེ་ཏོག་བཀོད་པའི་ཞིང་ནས་གཟིགས་ཤིག །མི་འགྱུར་ལྷུན་གྲུབ་བདེ་ཆེན་འོག་མིན། །ད་ལྟ་ཉིད་དུ་བགྲོད་པར་མཛོད་ཅིག །ཆོས་རྒྱལ་རཏྣ་གླིང་པ་མཁྱེན་ནོ། །ཆོས་འཁོར་བདེ་ཆེན་གླིང་ནས་གཟིགས་ཤིག །རིམ་གཉིས་ལམ་གྱི་མཆོག་ཐུན་དངོས་གྲུབ། །ད་ལྟ་ཉིད་དུ་གྲུབ་པར་མཛོད་ཅིག །རིག་འཛིན་འཇིགས་མེད་གླིང་པ་མཁྱེན་ནོ། །ལྷུན་གྲུབ་སྣང་བཞིའི་དབྱིངས་ནས་གཟིགས་ཤིག །གསང་སྔགས་ཚེ་གཅིག་སངས་རྒྱས་ལམ་མཆོག །ད་ལྟ་ཉིད་དུ་ཕྱིན་པར་མཛོད་ཅིག།མཁས་གྲུབ་ཀརྨ་ཆགས་མེད་མཁྱེན་ནོ། །རྣམ་དག་བདེ་ཆེན་ཞིང་ནས་གཟིགས་ཤིག །གདོས་བཅས་ཕུང་པོ་ཡེ་ཤེས་འོད་ལུས། །ད་ལྟ་ཉིད་དུ་གྲོལ་བར་མཛོད་ཅིག །རིག་འཛིན་ཀུན་བཟང་ཤེས་རབ་མཁྱེན་ནོ། །སྒོམ་མེད་འོད་གསལ་དབྱིངས་ནས་གཟིགས་ཤིག །ལས་དང་ཉོན་མོངས་སྡུག་བསྔལ་རྒྱ་མཚོ། །ད་ལྟ་ཉིད་དུ་གྲོལ་བར་མཛོད་ཅིག །པདྨ་ལྷུན་གྲུབ་རྒྱ་མཚོ་མཁྱེན་ནོ། །དུ་མ་རོ་གཅིག་ཀློང་ནས་གཟིགས་ཤིག །ཆོས་ཚུལ་གསུང་རབ་ནོར་བུའི་གླིང་དུ། །ད་ལྟ་ཉིད་དུ་བགྲོད་པར་མཛོད་ཅིག །གྲུབ་དབང་པདྨ་ནོར་བུ་མཁྱེན་ནོ། །གཟུང་འཛིན་སྤྲོས་བྲལ་ངང་ནས་གཟིགས་ཤིག །མཆོག་དང་ཐུན་མོང་དངོས་གྲུབ་ཡིད་བཞིན། །ད་ལྟ་ཉིད་དུ་གྲུབ་པར་མཛོད་ཅིག །ཀརྨ་ཆོས་དཔལ་བཟང་

པོ་མཁྱེན་ནོ། །རྣལ་འབྱོར་རྩེ་གཅིག་དབྱིངས་ནས་གཟིགས་ཤིག །མངོན་སུམ་འོད་གསལ་སྣང་བ་རྣམ་བཞི། །ད་ལྟ་ཉིད་དུ་འབྱོངས་བར་མཛོད་ཅིག །འདྲེན་མཆོག་ཀརྨ་ལྷ་དབང་མཁྱེན་ནོ། །ཆོས་ཉིད་མངོན་སུམ་ཀློང་ནས་གཟིགས་ཤིག །བགེགས་དང་ལོག་འདྲེན་བར་ཆད་མ་ལུས། །ད་ལྟ་ཉིད་དུ་ཞི་བར་མཛོད་ཅིག །འགྱུར་མེད་ངེས་དོན་བསྟན་འཛིན་མཁྱེན་ནོ། །ཉམས་སྣང་གོང་འཕེལ་ངང་ནས་གཟིགས་ཤིག །ཉིན་མཚན་གཉིས་མེད་འོད་གསལ་ཆེན་པོ། །ད་ལྟ་ཉིད་དུ་འབྱོངས་བར་མཛོད་ཅིག །པདྨ་མདོ་སྔགས་བསྟན་འཛིན་མཁྱེན་ནོ། །རིག་པ་ཚད་ཕེབས་ཀློང་ནས་གཟིགས་ཤིག །སྐུ་དང་ཡེ་ཤེས་འདུ་འབྲལ་མེད་པར། །ད་ལྟ་ཉིད་དུ་རྟོགས་པར་མཛོད་ཅིག །ཀློང་ཆེན་ནམ་མཁའི་རྡོ་རྗེ་མཁྱེན་ནོ། །ཆོས་ཟད་ཆོས་སྐུའི་དབྱིངས་ནས་གཟིགས་ཤིག །འཁྲུལ་སྣང་ཟད་པར་གདོད་མའི་གཞི་དབྱིངས། །ད་ལྟ་ཉིད་དུ་འཇུག་པར་མཛོད་ཅིག །འཇམ་དབྱངས་མཁྱེན་བརྩེའི་དབང་པོ་མཁྱེན་ནོ། །བཀའ་བབས་བདུན་ལྡན་དབྱིངས་ནས་གཟིགས་ཤིག །འགྲོ་ཀུན་ཕྱམ་གཅིག་བྱང་ཆུབ་སྙིང་པོར། །ད་ལྟ་ཉིད་དུ་བགྲོད་པར་མཛོད་ཅིག །གར་དབང་བློ་གྲོས་མཐའ་ཡས་མཁྱེན་ནོ། །མཛོད་ཆེན་རྣམ་ལྔའི་དབྱིངས་ནས་གཟིགས་ཤིག།ཡེ་ཤེས་ཉི་མས་མ་རིག་མུན་པ།

།ད་ལྟ་ཉིད་དུ་སངས་བར་མཛོད་ཅིག །འཇིགས་མེད་ཆོས་ཀྱི་དབང་པོ་མཁྱེན་ནོ། །ཚད་མེད་ཐུགས་རྗེའི་དབྱིངས་ནས་གཟིགས་ཤིག །རྐྱེན་སྣང་གང་བྱུང་བྱང་ཆུབ་ལམ་དུ། །ད་ལྟ་ཉིད་དུ་འགྲོ་བར་མཛོད་ཅིག །འཇམ་དཔལ་དགྱེས་པའི་རྡོ་རྗེ་མཁྱེན་ནོ། །མཁྱེན་གཉིས་ཡེ་ཤེས་ཀློང་ནས་གཟིགས་ཤིག །གཞན་དོན་རྫོགས་པའི་ཕྲིན་ལས་རླབས་ཆེན། ད་ལྟ་ཉིད་དུ་གྲུབ་པར་མཛོད་ཅིག །འགྲོ་འདུལ་དཔའ་བོ་རྡོ་རྗེ་མཁྱེན་ནོ། །གཟུང་འཛིན་འཁྲུལ་གྲོལ་ངང་ནས་གཟིགས་ཤིག །འཁོར་བའི་འཁྲུལ་པ་ཚེ་འདིའི་ཞེན་པ། །ད་ལྟ་ཉིད་དུ་ཟད་པར་མཛོད་ཅིག །རྟོགས་ལྡན་ཤཱཀྱ་ཤྲཱི་མཁྱེན་ནོ། །དོན་གཉིས་ལྷུན་གྲུབ་དབྱིངས་ནས་གཟིགས་ཤིག །རྟོགས་པའི་འོད་འབར་ཐུགས་རྗེའི་སྤྲིན་ཕུང་། །ད་ལྟ་ཉིད་དུ་འབར་བར་མཛོད་ཅིག །འཇམ་དཔལ་གྲུབ་པའི་བློ་གྲོས་མཁྱེན་ནོ། །འོད་གསལ་སྒྱུ་མའི་ཀློང་ནས་གཟིགས་ཤིག །སྣང་སྲིད་སྣོད་བཅུད་རྨི་ལམ་སྒྱུ་མར། །ད་ལྟ་ཉིད་དུ་འབྱོངས་བར་མཛོད་ཅིག ཀྱེ། མ་དལ་འབྱོར་ཐོབ་དུས་དམ་ཆོས་མ་སྒྲུབ་ན། །ཕྱིས་ནས་ལུས་རྟེན་རྙེད་པར་མི་འགྱུར་བས། །ཚེ་འདིའི་བྱ་བས་སྐད་ཅིག་མི་གཡེང་བར། །དལ་འབྱོར་སྙིང་པོ་ལོན་པར་བྱིན་གྱིས་རློབས། །སྐད་ཅིག་མི་རྟག་འགྱུར་བའི་ཆོས་ཅན་དེ། །རྣམ་པར་བརྟགས་

ན་སྙིང་པོ་འགའ་མེད་པས། །ལྦུ་བ་བརྡོས་འདྲ་ཡིད་རྟོན་མི་རུང་བས། །མི་རྟག་རྒྱུད་ལ་སྐྱེ་བར་བྱིན་གྱིས་རློབས། །ལས་འབྲས་བསླུ་བ་མེད་པར་མ་ཤེས་པར། །འཁོར་བར་ཐར་དུས་མེད་པའི་ལས་ངན་བསགས། །གཟོད་དཀའ་སྲིད་པའི་གཡང་ས་ཆེན་པོ་ལས། །སྐྱོ་ཤས་གཏིང་ནས་སྐྱེ་བར་བྱིན་གྱིས་རློབས། །གཏན་བདེ་ཐར་པའི་ལམ་མཆོག་ཡང་དག་པ། །རྣམ་དཀར་དགེ་བའི་དཔུང་ཚོགས་མང་བསགས་ནས། །ཞི་བསིལ་བདུད་རྩིའི་སྐལ་པ་ལོངས་སྤྱོད་པའི། །ངེས་འབྱུང་བཅོས་མིན་སྐྱེ་བར་བྱིན༴ སྐྱབས་ཀྱི་མཐར་ཐུག་སྟོན་པ་བླ་ན་མེད། །བླང་དོར་ལམ་སྟོན་རྣམ་ཐར་ཚུལ་བཞིན་སྐྱོངས། །དགེ་ལ་སྦྱོར་བའི་གྲལ་དུ་དབུགས་འབྱིན་པའི། །སེམས་མཆོག་རྒྱུད་ལ་སྐྱེ་བར་བྱིན༴མཆོག་ཐུན་གྲུབ་གཉིས་གསེར་གྱི་གེགས་གྱུར་པ། །ཉེས་པའི་དྲི་མ་སྒོ་དྲུག་དང་ལྡན་པ། །སྟོབས་རྣམས་བཞི་ཡིས་བདུད་རྩིའི་གྲུ་ཆར་གྱིས། །ལྷག་མ་མེད་པར་དག་པར་བྱིན༴ སྐུ་གཉིས་དཔལ་ནི་ཚོགས་ཟུང་གིས་བསྐྲུན་པས། །བྱ་སླ་ཆོད་ཆེ་

མཎྜལ་ཕུལ་བ་ཡིས། །གྲངས་མེད་བསྐལ་པའི་དགེ་སྤྱད་དབང་བསྡུས་ནས། །ཚོགས་ཆེན་མྱུར་དུ་རྫོགས་པར་བྱིན༴ སངས་རྒྱས་དངོས་སྣང་བླ་མ་ཧེ་རུ་ཀར། །མཉེས་པའི་བྱ་བ་རྟག་ཏུ་བརྩོན་བྱས་ཞིང་། །མོས་གུས་གདུང་བའི་ཤུགས་ཀྱིས་རབ་བསྐུལ་བས། །ཐུགས་རྒྱུད་དགོངས་པ་འཕོ་བར་བྱིན༴ གནས་ལུགས་རིག་པ་བདེ་གཤེགས་སྙིང་པོའི་ཁམས། །གློ་བུར་གཟུང་འཛིན་རྟོག་པའི་སྤྲིན་བྲལ་བའི། །རང་ངོ་འགྱུར་མེད་ཡེ་ཇི་བཞིན་པ་ཡི། །རང་ཞལ་མངོན་སུམ་མཐོང་བར་བྱིན༴ སྣ་ཆོགས་གཡོ་བའི་རྟོག་པའི་འཁྲུལ་འཁོར་གྱི། །གཡེང་བའི་ཚོགས་བཅོམ་རང་གནས་མི་འགྱུར་བའི། །གཤིས་ལ་དགོངས་པའི་བཙན་ས་ཟིན་ནས་ཀྱང་། །ཉམས་སྣང་གོང་དུ་འཕེལ་བར་བྱིན་གྱིས་རློབས། །གཟུང་འཛིན་སྣ་ཚོགས་སྒྱུ་མའི་ཆོ་རོལ་ཀུན། །ཆོས་ཉིད་དབྱིངས་སུ་ཐམས་ཅད་རོ་གཅིག་པ། །ནང་གསལ་རིག་གདངས་ལྷག་པར་འབར་བ་ཡི། །རིག་པ་ཚད་ལ་ཕེབ་པར་བྱིན་གྱིས་རློབས། །མཐར་ཐུག་ཡུལ་སེམས་ཉམས་ཀྱི་རོལ་རྩལ་ཀུན། །ནང་གསལ་ཀློང་དུ་ཐམས་ཅད་འུབ་ཆུབ་པར། །ཐིམ་ལ་མ་རྨུགས་ཕྲ་བའི་ཡེ་ཤེས་གདངས། གཞོན་ནུ་བུམ་སྐུར་གཏན་སྲིད་ཟིན་པར་ཤོག ཅེས་པའང་སྨར་ཤོད་གོ་འཇོ་བ་བློ་གསལ་བློ་གྲོས་མཐའ་ཡས་བཞེད་ངོར་དཔལ་ཆེན་འདུས་པས་སོ།།

༄༅། བསླུ་མེད་དཀོན་མཆོག་གསུམ་དང་རྩ་བ་གསུམ། ཁྱད་པར་ཨོ་རྒྱན་སངས་རྒྱས་གཉིས་པ་དང་། །མཁན་ཆེན་ཞི་མཚོ་ཆོས་རྒྱལ་ཁྲི་སྲོང་གི །བདེན་པ་ཆེན་པོས་ཁ་ཆར་ཆོད་གྱུར་ཅིག །འཛམ་གླིང་མཛེས་པའི་རྒྱན་དྲུག་མཆོག་གཉིས་དང་། །རྒྱ་གར་གྲུབ་ཐོབ་ཆེན་པོ་བརྒྱད་ཅུ་ལྔ། །རྗེ་འབངས་ཉེར་ལྔ་ཡེར་པའི་གྲུབ་ཆེན་བརྒྱའི། །བདེན་པ་ཆེན་པོས༴སོ་ཟུར་གནུབས་ཉང་གཏེར་སྟོན་བརྒྱ་རྩ་བརྒྱད། །ཀུན་མཁྱེན་ཀློང་ཆེན་རིག་འཛིན་འཇིགས་མེད་གླིང་། །སྔ་འགྱུར་རིག་འཛིན་མཁས་གྲུབ་རྒྱ་མཚོ་ཡི། །བདེན་པ་ཆེན་པོས༴ ས་སྐྱའི་གོང་མ་ལྔ་དང་མར་མི་དྭགས། །འཇམ་པའི་དབྱངས་དངོས་བློ་བཟང་གྲགས་པ་སོགས། །ཕྱི་འགྱུར་མཁས་གྲུབ་བྱེ་བ་ས་ཡ་ཡི། །བདེན་པ་ཆེན་པོས༴ སངས་རྒྱས་མཉམ་སྦྱོར་ཚོགས་ཆེན་འདུས་པ་དང་། །སྒྱུ་འཕྲུལ་ཞི་ཁྲོ་ཧེ་རུ་ཀ་གལྤོ། །ཟླ་གསང་རྟ་མཆོག་རྡོ་རྗེ་ཕུར་པ་ཡི། །བདེན་པ་ཆེན་པོས༴ ཆེ་མཆོག་ཡང་དག་གཤིན་རྗེ་པདྨ་དབང་། །མ་མོ་ཕུར་པ་དྲེགས་འདུལ་དྲག་སྔགས་སོགས། །སྒྲུབ་ཆེན་བཀའ་བརྒྱད་བདུན་བརྒྱ་ཉེར་ལྔ་ཡི། །བདེན་པ་ཆེན་པོས༴

གསང་འདུས་ཀྱེ་རྡོར་མ་ཡ་འཁོར་ལོ་སྡོམ། །གདན་བཞི་ཐོད་པ་འཇིགས་བྱེད་དུས་འཁོར་སོགས། །གསང་སྔགས་ཕྱི་ནང་རྒྱུད་སྡེ་རྒྱ་མཚོ་ཡི། །བདེན་པ་ཆེན་པོས༴ རྡོ་རྗེ་ཕག་མོ་གསང་བ་ཡེ་ཤེས་དང་། །རྗེ་བཙུན་སྒྲོལ་མ་མཁར་ཆེན་མཚོ་རྒྱལ་སོགས། །གནས་ཡུལ་དཔའ་བོ་ཌཱཀྐི་བྱེ་བ་བརྒྱའི། །བདེན་པ་ཆེན༴ སྔགས་ཀྱི་སྲུང་མ་ལེགས་ལྡན་མ་ནིང་ནག །གཟའ་བདུད་རྡོར་ལེགས་དུར་ཁྲོད་ལྷ་མོ་དང་། །ཚེ་རིང་མཆེད་ལྔ་ཡང་ལེ་བེར་སོགས་ཀྱི། །བདེན་པ་ཆེན༴ ཕྱག་བཞི་ཕྱག་དྲུག་ཞལ་བཞི་རྡོ་རྗེ་གུར། །དུད་སོལ་ལྷ་མོ་དམག་ཟོར་རྒྱལ་མོ་སོགས། །གསར་རྙིང་སྲུང་མ་རབ་འབྱམས་རྒྱ་མཚོ་ཡི། །བདེན་པ་ཆེན་པོས༴ དཀོན་མཆོག་བདེན་པ་ནམ་ཡང་བསླུ་བ་མེད། །དོན་དམ་བདེན་པ་སྟོང་ཉིད་སྤྲོས་པ་མེད། །ཀུན་རྫོབ་བདེན་པ་རྒྱུ་འབྲས་བསླུ་བ་མེད། །བསླུ་མེད་བདེན་པས་ཁ་ཆར་ཆོད་གྱུར་ཅིག ཞེས་པའང་མ་ཧཱ་སུ་ཁའི་ཞལ་འདོན་ཁག་སབ་དུ་པདྨ་མ་ཎིས་སོ།། ཁ་བསྒྱུར་ན། བདེན་པ་ཆེན་པོས་ཐུབ་བསྟན་རྒྱས་གྱུར་ཅིག བསྟན་འཛིན་ཞབས་བརྟན་ཤོག དགེ་འདུན་རྒྱས་གྱུར་ཅིག འཇིན་རྟེན་བདེ་གྱུར་ཅིག

ནད་ཡམས་ཞི་བར་ཤོག དུས་འཁྲུགས་ཞི་གྱུར་ཅིག ཆར་ཆེན་འབེབས་གྱུར་ཅིགལོ་ཕྱུགས་ལེགས་པར་ཤོག མགྲོན་ལམ་བདེ་བར་ཤོག འདོད་དོན་འགྲུབ་གྱུར་ཅིག སྡུག་བསྔལ་ཞི་བར་ཤོག བདེ་སྐྱིད་ལྡན་གྱུར་ཅིག སངས་རྒྱས་འགྲུབ་གྱུར་ཅིག ཚེ་འདི་བློ་ཐོང་ཤོག སྐྱོ་ཤས་སྐྱེ་བར་ཤོག ངེས་འབྱུང་འཁྲུངས་བར་ཤོག རང་འདོད་ཞི་བར་ཤོག གཞན་ཕན་སྐྱེ་བར་ཤོག ཆགས་སྡང་ཞི་བར་ཤོག བྱང་སེམས་སྐྱེ་བར་ཤོག སྦྱིན་པ་གཏོང་གྱུར་ཅིག ཚུལ་ཁྲིམས་དག་པར་ཤོག བཟོད་པ་སྒོམས་པར་ཤོག བརྩོན་འགྲུས་བརྩོན་པར་ཤོག བསམ་གཏན་སྒོམ་པར་ཤོག ཤེས་རབ་སྐྱེ་བར་ཤོག ལྟ་བ་རྟོགས་པར་ཤོག སྒོམ་པ་གོམས་པར་ཤོག སྤྱོད་པ་བོགས་དབྱུང་ཤོག འབྲས་བུ་མཐར་ཕྱིན་ཤོག དམ་ཆོས་འཛིན་པར་ཤོག དལ་འབྱོར་ཐོབ་པར་ཤོག མི་རྟག་དྲན་གྱུར་ཅིག ཉེས་དམིགས་ཤེས་གྱུར་ཅིག རྒྱུ་འབྲས་ཡིད་ཆེས་ཤོག ཐར་ལམ་སྙེག་གྱུར་ཅིག བླ་མས་ཐུགས་ཟིན་ཤོག དཀོན་མཆོག་བློ་ཁེལ་ཤོག

སེམས་ཅན་དོན་བྱེད་ཤོག སྡིག་སྒྲིབ་ཞི་བར་ཤོག ཚོགས་གཉིས་རྫོགས་པར་ཤོག བླ་མ་མཉེས་པར་ཤོག གནས་ལུགས་རྟོགས་པར་ཤོག ས་ལམ་བགྲོད་པར་ཤོག གཏུམ་མོ་འབྱོངས་བར་ཤོག སྒྱུ་ལུས་ལྡང་བར་ཤོག འོད་གསལ་རྟོགས་པར་ཤོག རྨི་ལམ་ཟིན་པར་ཤོག འཕོ་བ་འབྱོངས་བར་ཤོག བར་དོ་ངོས་ཟིན་ཤོག ཞེས་སོགས་གང་འདོད་འདོད་དུ་བསྒྱུར་རོ། ཞེས་པའང་བཛྲ་ཛྙཱ་ནའི་བཞེད་ངོར་པད་ནོར་པས་སོ། དགེའོ།།

ཕ་གཅིག་ཐམས་ཅད་མཁྱེན་པ། །ཀུན་མཁྱེན་ཆོས་ཀྱི་རྒྱལ་པོ། །རྒྱལ་བ་ཀློང་ཆེན་རབ་འབྱམས། །རིག་འཛིན་འཇིགས་བྲལ་གླིང་པ། །འཇིགས་མེད་རྒྱལ་བའི་མྱུ་གུ །འཇིགས་མེད་ཆོས་ཀྱི་དབང་པོ། །ལུང་རྟོགས་བསྟན་པའི་ཉི་མ། །ཀུན་མཁྱེན་པདྨ་ལས་འབྲེལ། །འོད་གསལ་རིན་ཆེན་སྙིང་པོ། །གསོལ་བ་ང་ཡི་མི་འདེབས་ན་སུ་ཡི་འདེབས། །ཐུགས་རྗེ་ཁྱོད་ཀྱི་མི་གཟིགས་ན་སུ་ཡིས་གཟིགས། །གསོལ་བ་འདེབས་སོ་བྱིན་གྱིས་རློབས་ཤིག །སྤྱིར་དུ་སེམས་ཅན་ཐམས་ཅད། །སྒོས་སུ་རྙིང་མའི་གདུལ་བྱ། །ལྷག་པར་རེ་ལྟོས་གཅིག་ཆོག་ཏུ་བཅས་པའི་བློ་གཏད་འགྱུར་བ་མེད་པ། །ཕྱག་རྒྱ་ཆེན་པོའི་དངོས་གྲུབ་སྩོལ་ཞིག །བྱིན་རླབས་ཁྱེད་ལ་མེད་ན་སུ་ལ་ཡོད། །བྱམས་པས་བདག་ལ་མི་སྐྱོང་ན་སུ་ལ་སྐྱོང་། །སྐུ་དྲིན་ང་ཡིས་མི་གཞལ་ན་སུ་ཡི་གཞལ། །གདུལ་བྱ་ཁྱོད་ཀྱིས་མི་འདུལ་ན་སུ་ཡིས་འདུལ། །ལས་ངན་ང་རྗེ་ལ་མི་རེ་ན་སུ་ལ་རེ། །མཐུ་སྟོབས་ཅན་ཁྱོད་བདག་མི་སྐྱོང་ན་སུ་ལ་སྐྱོང་། །བདག་གི་གཏན་འདུན་སྐྱེ་བ་ཀུན་གྱི་སྐྱེལ་མ། །ཐེ་ཚོམ་རྩད་ནས་ཟད་པའི་གཏན་ནོར། །བློ་གཏད་ལིང་སྐྱུར་ཐུབ་པའི་མགོན་པོ། །སྲིད་མཚོ་གཏན་སྐེམ་དུ་ནུས་པའི་སངས་རྒྱས། །ཡོན་ཏན་

གཞལ་བར་མི་ནུས་པའི་རྒྱ་མཚོ། །མཁའ་མཉམ